b'\n_START_ARTICLE_\n\xc3\x95llesummer\n_START_SECTION_\n2015\n_START_PARAGRAPH_\n\xc3\x95llesummer 2015 toimub Tallinna Lauluv\xc3\xa4ljakul 1.\xe2\x80\x934. juulini. Peaesinejad olid the Cardigans ja Placebo. Lisaks venemaa popstaar Nyusha ning suurejoonelise kontserdi andis ka Tanel Padar & the Sun. Kokku oli festivalil seitse lava ja k\xc3\xbclastas ligikaudu 50 000 inimest.\n_START_SECTION_\n2014\n_START_PARAGRAPH_\n\xc3\x95llesummer 2014 toimus 9.\xe2\x80\x9312. juulini Tallinna Lauluv\xc3\xa4ljakul. Nelja p\xc3\xa4eva jooksul esines seitsmel laval \xc3\xbcle saja Eesti ja v\xc3\xa4lisriikide artisti._NEWLINE_\xc3\x95llesummeri avap\xc3\xa4eva, 9. juuli v\xc3\xa4lisesinejad olid inglise Hurts ja rokit\xc3\xa4ht Bastille.\n_START_SECTION_\n2013\n_START_PARAGRAPH_\n2013. aasta peaesineja Pet Shop Boysi esinemisest kujunes festivali ajaloo k\xc3\xb5ige rahvarohkem p\xc3\xa4ev, mil \xc3\xbcritust k\xc3\xbclastas \xc3\xbcle 30 tuhande inimese._NEWLINE_2013. aasta festivali k\xc3\xbclastas nelja p\xc3\xa4eva jooksul kokku umbes 60 000 inimest. Suurimaks publikumagnetiks osutus Pet Shop Boysi kontsert, mis t\xc3\xb5i laulukaare aluse rahvast puup\xc3\xbcsti t\xc3\xa4is ning tegi reedest festivali edukaima p\xc3\xa4eva. V\xc3\xa4ga h\xc3\xa4sti l\xc3\xa4ks ka vene poprokkb\xc3\xa4ndil Gradusy.\n_START_SECTION_\n2012\n_START_PARAGRAPH_\n2012. aasta \xc3\x95llesummeri v\xc3\xa4liesinejad olid briti popstaar Mika, 1980ndate diskolegend Alphaville ja briti roki lipulaev Manic Street Preachers.\n_START_SECTION_\n\xc3\x95llesummeri algus\n_START_PARAGRAPH_\nTallinna Lauluv\xc3\xa4ljakul toimub \xc3\x95llesummer 1996. aastast, mil festivali senine juht ja algidee autor Riho R\xc3\xb5\xc3\xb5mus asus juhtima sihtasutust Tallinna Lauluv\xc3\xa4ljak ning m\xc3\xbc\xc3\xbcs oma osaluse pidu korraldavas O\xc3\x9c-s Meediaekspress. Sestsaati juhib \xc3\x95llesummeri korraldustoimkonda R\xc3\xb5\xc3\xb5muse abikaasa Marje Hansar. Esimesed \xc3\x95llesummerid peeti N\xc3\xa4ituste v\xc3\xa4ljakul._NEWLINE_Peokorraldajate hinnangul kulutab keskmine k\xc3\xbclastaja \xc3\x95llesummeril 400 Eesti krooni, seega on festivali koguk\xc3\xa4ive 28\xe2\x80\x9332 miljonit krooni. Kontsertidel on kuulajaid kuni 25 000. 2011. aasta l\xc3\xb5pukontserdil kuulas ansamblit Smilers \xc3\xbcle 15 000 pealtvaataja._NEWLINE_Suurem osa \xc3\x95llesummeri k\xc3\xbclastajaist on 20\xe2\x80\x9340-aastased Tallinna v\xc3\xb5i Harjumaa elanikud. \xc3\x9clekaalus on keskmise sissetulekuga tarbijad, kelle seas on v\xc3\xb5rdselt mehi ja naisi._NEWLINE_2011. aasta 6.\xe2\x80\x939. juulil toimus 18. \xc3\x95llesummer. 2010. aasta \xc3\x95llesummer leidis aset 14.\xe2\x80\x9317. juulil.\n_START_SECTION_\nAjalugu\n_START_PARAGRAPH_\n\xc3\x95llesummer sai alguse 1990. aastal ansambli Vanaviisi kontserditurneest, kus osales ka Riho R\xc3\xb5\xc3\xb5mus. M\xc3\xb5ne aastaga arenes sellest R\xc3\xb5\xc3\xb5muse algatusel festival._NEWLINE_Rock Caf\xc3\xa9 ja Radio Mania juhi Margus Pildi hinnangul on \xc3\x95llesummeri edu aluseks omaaegse muusikafestivali Rock Summer surm: "Kedagi ei huvitanud, kas Rock Summeril oli b\xc3\xa4nde. See oli koht, kus saadi kokku ja kogu \xc3\xbcrituse idee v\xc3\xb5ttis \xc3\xbcle \xc3\x95llesummer."\n_START_SECTION_\nKriitika\n_START_PARAGRAPH_\nAjaleht \xc3\x84rip\xc3\xa4ev kirjeldas 2013. aastal \xc3\x95llesummeri peakorraldajat kui s\xc3\xbcdikat ja s\xc3\xbcsteemset ettev\xc3\xb5tjat, kes on suutnud hoida 20-aastase ajalooga festivali eluj\xc3\xb5ulisena._NEWLINE_2011. aasta \xc3\x95llesummeri eel p\xc3\xa4lvis t\xc3\xa4helepanu festivali pikaaegse juhi Marje Hansari s\xc3\xb5nav\xc3\xb5tt Eesti Televisiooni saates "Peole", kus ta kinnitas, et enne \xc3\x95llesummerit lauluv\xc3\xa4ljakul toimuv noorte laulu- ja tantsupidu segab \xc3\x95llesummeri korraldamist: "Lapsed on meie elu \xc3\xb5ied, aga nad v\xc3\xb5iksid \xc3\xb5itseda kuskil mujal kui lauluv\xc3\xa4ljakul praegu." _NEWLINE_Hansari esinemine p\xc3\xa4lvis ajakirjanduses negatiivset vastukaja. Nii r\xc3\xb5hutas laulupeo poistekoore juhatanud dirigent Lydia Rahula intervjuus \xc3\x95htulehele, et lauluv\xc3\xa4ljak on rajatud laulupidudeks, mitte \xc3\x95llesummeriks. Samuti esinesid lauljad laulupeol protestiplakatitega.'